ועדת הכלכלה, כנסת 16, פרוטוקול מספר 123, 2003-12-24 12:30

שלום שמחון: אני מתכבד לפתוח את הישיבה.

שלום שמחון: על סדר היום סעיפים 63-79 להצעת חוק המדיניות הכלכלית לשנת הכספים 2004 (תיקוני חקיקה), התשס"ד-2003 – תיקון פרק י"א: דואר – בקשה לדיון מחדש ודיון מחדש בסעיף 63(67), סעיף 111א החדש לחוק הדואר שעניינו הסכם להעברת עובדים מרשות הדואר לשירות חברת דואר ישראל בע"מ.

לאה ורון: אני מבקשת להודיע, שכל חברי הכנסת, ללא יוצא מן הכלל, החברים בוועדה קיבלו את סדר היום ביד, למעט חבר הכנסת ארדן שהושארה לו הודעה אצל עליזה מהליכוד ואצל עוזרתו הפרלמנטרית שרית.

שלום שמחון: מי בעד הבקשה לדיון מחדש שאני מבקש?

שלום שמחון: אני בעד.

שלום שמחון: הבקשה אושרה.

שלום שמחון: התחלנו את הדיון החדש.

שלום שמחון: אני מבין שהאוצר מבקש לתת תוספת.

אמיר לוי: כן.

אמיר לוי: במסגרת ההסכמות עם העובדים, הוסכם לתת דרגה נוספת לכל עובדי חברת הדואר.

אמיר לוי: ההסכמה היתה שזה יינתן רק לעובדים הפעילים ולא לגמלאים, שהם כבר לא חלק מהרשות ובוודאי לא חלק מהחברה.

אמיר לוי: על מנת להסדיר את זה, אנחנו מציעים סעיף שאקריא את לשונו: בסעייף 111א החדש, אחרי פסקה 4 המוצעת, אנחנו מציעים פסקה 5 שבה יאמר כדלקמן: על אף האמור בכל דין או הסכם קיבוצי או אחר - -

אתי בנדלר: מה זה אחר?

אתי בנדלר: הכוונה להסכם אחר?

אמיר לוי: כן.

אמיר לוי: - - על קידום בדרגה שיינתן לעובדים מועברים במסגרת ההסכם להעברת עובדים (להלן בסעיף זה – הקידום בדרגה) לא יחול סעיף 9(2) לחוק שירות המדינה (גמלאות)

אמיר לוי: התש"ל-1970 (להלן – "החוק") והקידום בדרגה, או כל תוספת אחרת שתינתן לעובדים במסגרת ההסכם להעברת עובדים המועברים, לא יביאו לכל שינוי במשכורת הקובעת, כמשמעותה בסעיף 8 לחוק, של מי שפרש לגמלאות מן הרשות קודם ליום המעבר לחברה.

אתי בנדלר: השאלה שלי היא: האם העובדים שפורשים, שאתם לא רוצים שזה יחול עליהם, נחשבים לעובדים מועברים לפי ההסכם?

אמיר לוי: אלה שכבר פרשו?

אתי בנדלר: אתם אומרים, שאתם לא רוצים שהתוספת הזאת תחול על עובדים שפורשים.

אמיר לוי: לא, אלה שכבר פרשו.

אתי בנדלר: אז הם בכלל עובדים מועברים?

אמיר לוי: לא.

אתי בנדלר: כי אתה מגדיר אותם.

אתי בנדלר: אתה אומר שעל אף האמור בכל דין, או הסכם קיבוצי, או אחר, על קידום בדרגה שיינתן לעובדים המועברים.

אתי בנדלר: ..

אתי בנדלר: לא יחול סעיף 9(2) לחוק שירות המדינה (גמלאות).

ישראל איתן: למרות שהם לא עובדים מועברים, על-פי חוק שירות המדינה (גמלאות), למרות שהם גמלאים כבר בפועל, שפרשו לפני 3 שנים, אם אנחנו לא מסדירים את זה בחקיקה ההטבה הזאת ניתנת גם לגמלאים.

ישראל איתן: הם צמודים לעובד הפעיל.

ישראל איתן: עכשיו, אנחנו באים ואומרים שההטבה הזאת, היא כל כולה בגין השינוי המבני.

ישראל איתן: בהסכמת העובדים להתייעלות, למעבר לחברה, לפתיחה לתחרות, להפרטה בהמשך.

ישראל איתן: מה פתאום שגמלאי יקבל את זה?

ישראל איתן: העלויות שכרוכות פה, לתת את זה גם לגמלאים, עלולות לחבל בכל ההסדר הזה.

אתי בנדלר: אני רק מבקשת שתבדוק שוב את הנוסח, כדי שלא ישתמע שאנחנו מדברים רק על עובדים מועברים בפועל אלא - -

ישראל איתן: ההטבות ניתנות לעובדים המועברים.

ישראל איתן: אלמלא ההוראה הזאת בחוק, יהיו זכאים להם גם הגמלאים.

אתי בנדלר: הבנתי את הכוונה.

אתי בנדלר: כפי שזה מנוסח, זה בהחלט לא ברור לכן שאלתי את שאלת ההבהרה ונדאג לנסח את זה כך שזה יהיה ברור.

שלום שמחון: אני רוצה לומר, שהנושא הזה עלה במשא ומתן שהתקיים בין העובדים והאוצר, בנוכחות ההסתדרות, רשות החברות ואגף התקציבים בגישור שאני עשיתי.

שלום שמחון: היה ברור לכולם, שאין מדובר בגמלאים.

שלום שמחון: כמו כן, אני שוחחתי גם עם יושב-ראש ועד העובדים טרם הישיבה וגם עם מנכ"ל החברה והודעתי להם שהסעיף הזה מצטרף.

שלום שמחון: הם אמרו שהנוסח מקובל על ההסתדרות ועל דעתה.

דוד טל: אדוני לא שאל אם זה מקובל על חבר הכנסת טל.

שלום שמחון: אבל עוד לא הגעתי לחבר הכנסת טל.

דוד טל: הם לא מצביעים בהסתדרות ולא הוועדים.

שלום שמחון: אני מדבר רק על העובדות.

שלום שמחון: אמרתי, שטרם הישיבה שוחחתי בטלפון גם עם יושב-ראש ועד העובדים וגם עם מנהל החברה.

שלום שמחון: הם אמרו לי שהם ראו את הנוסח והנוסח מקובל.

שלום שמחון: ציינתי גם שבמשא ומתן עם ההסתדרות שהיה בתל-אביב, הוסכם בינינו על כך שזה לא יחול על הגמלאים.

אמיר לוי: זה גם הוסכם אתמול בערב, אחרי הוועדה ישבנו עם העובדים.

דוד טל: זה מוסיף לכם עלויות גדולות?

אמיר לוי: אם זה לא ייכנס, זה מוסיף לחברת הדואר, לא לנו.

אמיר לוי: מי שישלם את זה זה החברה.

אמיר לוי: זה מוסיף כ-60 מיליון בערך.

שלום שמחון: עופר אמר מייד שזה לא כולל.

אמיר לוי: זה גם מיידי, זה לא מתפרס.

אמיר לוי: הם מייד צריכים להפריט את זה.

אתי בנדלר: הנוסח צריך לכסות את ההסכמות.

אתי בנדלר: מה שאני מנסה לומר, בפתק שכתבתי ליושב ראש, שאני רוצה שהנוסח של הסעיף יתאם בדיוק להסכמות שהגעתם אליהן ועל מה שנכון בנסיבות אלה.

אמיר לוי: תראי את הסיפא: של מי שפרד לגמלאות מן הרשות קודם ליום המעבר לחברה.

אמיר לוי: 500 עובדים פורשים רק אחרי המעבר.

אמיר לוי: כל מי שפרש ערב המעבר לחברה.

אתי בנדלר: אנחנו לא יודעים, יום המעבר יהיה בעתיד.

אמיר לוי: גם מי שיפרוש בינואר למשל, אם אין עוד חברה, עליו זה לא יחול.

אמיר לוי: אבל כל מי שפרש יום אחרי המעבר, הוא לא נפגע.

אתי בנדלר: בסדר.

דוד טל: אני מנסה לחשוב אם יכול להיות מצב כזה שכאילו אנשים יופרשו עוד לפני שהחוק נכנס לתוקף, ואז הם יפלו בגדר אנשים שפרשו בערב קבלת החוק ואז הם לא יהיו זכאים לזה.

ישראל איתן: הם יהיו.

ישראל איתן: לדוגמה: אם אתה פרשת ב-31 בינואר, אז ההחרגה הזאת לא תחול עליך.

ישראל איתן: הסעיף הזה מתייחס למי שפרש קודם, הכוונה לתחילת קיום החברה - -

אתי בנדלר: לא, לא.

דוד טל: סליחה, למען הסר כל ספק, אפשר לקבוע שמי שפרש לפני 30 בדצמבר - -

אתי בנדלר: אנחנו לא יודעים מתי תהיה תחולתו של החוק.

דוד טל: בגלל שאני לא יודע מתי היא תהיה, ואת צודקת בזה שצריך הבהרה.

דוד טל: אבל אני חושב שהם לא יתנגדו לכך שמי שפורש עד ה-30 בדצמבר 2003 הוא מדור הזקן ולא זכאי לשום דבר.

דוד טל: מי שפורש מה-1 בינואר, אז זה יחול עליו.

שלום שמחון: בואו נראה על מה מוטל הסיכון פה: מדובר בפרישה של 500 עובדים שתמשך 3 שנים.

שלום שמחון: כלומר, בשנה הבאה צריכים לפרוש בסביבות 150, 160,170 עובדים.

שלום שמחון: אבל בפועל, אם נעשה ממוצע יחסי, נניח שזה יהיה בעוד 3 חודשים, אז 170 לחלק ל-12, זה יכול לפגוע, אם זה יפגע ב-40 עובדים, נכון?

דוד טל: אני לא רוצה לפגוע אפילו באחד.

אמיר לוי: כל עוד אין מעבר לחברה, הוא לא מוציא עובד.

אתי בנדלר: אבל יש גם פרישה טבעית, מעבר לתקופה הזאת.

דוד טל: אני מקבל את מה שהוא אמר כרגע, שכל עוד אין מעבר לחברה, לא מפרישים עובדים.

דוד טל: זה בסדר.

דוד טל: אז זה מסודר לי.

אתי בנדלר: ומי שפורש פרישה טבעית ולא יעבור הלאה לחברה?

אתי בנדלר: אין שום סיבה שזה יחול עליו, נכון?

ישראל איתן: מי שפורש פרישה טבעית עד הקמת החברה, אין סיבה שיקל את ההטבות האלה.

שלום שמחון: אני חושב שהבנו את הדברים.

שלום שמחון: מי נמנע?

דוד טל: תתחיל מבעד.

דוד טל: אדוני, הוועדה הזאת, בניגוד לוועדות אחרות, מתוקנת, מסודרת, צמודה לתקנון ואני גאה שאני חבר בה.

דוד טל: לכן אני גם משתתף בה כל כך הרבה.

דוד טל: אני מבקש, על-פי הסדר הטוב.

דוד טל: ..

שלום שמחון: מי בעד?

שלום שמחון: מי נגד?

שלום שמחון: בעד – 2 נגד – אין נמנעים – אין הסעיף מאושר.

אתי בנדלר: אין לנו הסתייגויות.

שלום שמחון: אני מודה לכולם, הישיבה נעולה.